Nog 3 vas weens gewapende roof in Port Nolloth | Netwerk24
Deur André Damons 10 Desember 2019 20:41
Die mans, onderskeidelik 21, 22 en 49 jaar oud, sal op 'n aanklag van gewapende roof in die hof verskyn. Hulle is Maandag in hegtenis geneem in verband met 'n voorval vroeër die oggend by 'n winkel op die dorp.
Brig. Mohale Ramatseba, provinsiale polisiewoordvoerder, het Dinsdag gesê die mans se makker is steeds onder polisiebewaking in 'n hospitaal in Bloemfontein nadat hy deur 'n polisieman geskiet is toe hy glo die beampte met 'n mes probeer steek het.
Die 30-jarige man, wat in die skouer geskiet en in hegtenis geneem is, sal saam met sy makkers in die hof verskyn sodra hy uit die hospitaal ontslaan word.
Dit kom nadat twee mans Maandag omstreeks 06:00 'n winkel bestorm het kort nadat die winkel oopgemaak het.
Vroeër is berig die mans het geld geëis en het een van die werkers gedwing om die kluis oop te maak. Dit het egter 'n tydjie geneem en die polisie het intussen opgedaag.
"Met die polisie se aankoms het een van die verdagtes 'n beampte met 'n mes probeer steek, maar hy is in die skouer geskiet.
"Die man het steeds probeer wegkom, maar is in hegtenis geneem," het Ramatseba vroeër gesê.
Die man se makkers het met leë hande gevlug.
Die onafhanklike polisieondersoekdirektoraat is besig met sy eie ondersoek na die skietvoorval.
Lt.genl. Risimati Peter Shivuri, provinsiale polisiewoordvoerder van die Noord-Kaap, het die beamptes geloof vir hul vinnige aankeer van die vermeende rowers.